b'\n_START_ARTICLE_\nBoris Toma\xc5\xbei\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nToma\xc5\xbei\xc4\x8d je osnovno \xc5\xa1olo obiskoval v Kanalu ob So\xc4\x8di, gimnazijo pa v Tolminu in vGorici (1928-1936). V letih 1937\xe2\x88\x921941 je \xc5\xa1tudiral klasi\xc4\x8dno filologijo na katoli\xc5\xa1ki univerzi v Milanu, in tu izdelal tezo o rimskem pesniku Luciliju Gaju. Med 2. svetovno vojno je bil najprej \xc4\x8dastnik v italijanski vojski, 1943 je pobegnil iz nem\xc5\xa1kega ujetni\xc5\xa1tva k partizanom in bil komandant pri Kobalarju nad Kanalom; 1944 so ga zajeli tolminski domobranci, po 3 mesecih jim je u\xc5\xa1el ter se skrival do konca vojne. Med 1945\xe2\x80\x931947 je pou\xc4\x8deval v Gorici na slovenski ni\xc5\xbeji srednji \xc5\xa1oli in u\xc4\x8ditelji\xc5\xa1\xc4\x8du, hkrati bil ravnatelj ni\xc5\xbeje strokovne \xc5\xa1ole. Od 1947 u\xc4\x8dil v Trstu italijan\xc5\xa1\xc4\x8dino in latin\xc5\xa1\xc4\x8dino na Trgovski akademiji, u\xc4\x8ditelji\xc5\xa1\xc4\x8du in Znanstvenem liceju, kjer je bil v \xc5\xa1olskem letu 1950/1951 tudi ravnatelj._NEWLINE_Toma\xc5\xbei\xc4\x8d je za potrebe slovenskega \xc5\xa1olstva v zamejstvu napisal ve\xc4\x8d u\xc4\x8dbenikov. Toma\xc5\xbei\xc4\x8devi u\xc4\x8dbeniki so pisani v \xc4\x8distem jeziku, preprostem, lahko umljivem slogu; snov je razporejena pregledno, s posluhom za metodi\xc4\x8dno podajanje. Naslanjajo se na najbolj\xc5\xa1e, predvsem italijanske sodobne priro\xc4\x8dnike. V zgodovini filozofije je bil posebej pozoren na slovensko terminologijo, v zgodovini latinske knji\xc5\xbeevnosti pa snov ve\xc4\x8dkrat osvetljeval z izvirnimi prevodi odlomkov. Predaval je tudi v oddajah slovenskega radia Trst in objavil ve\xc4\x8d poljudnih prispevkov o anti\xc4\x8dni kulturi v raznih \xc4\x8dasopisih.'